নোবেল পুরস্কারের পদক কি সোনা দিয়ে তৈরি? এর দামই বা কত?

ওয়েব ডেস্ক: শান্তি, গণতন্ত্র ও মানবাধিকারের প্রশ্নে যখন বিশ্ব তোলপাড়, ঠিক তখনই ২০২৫-এর নোবেল শান্তি পুরস্কার (Nobel Peace Prize 2025) পেলেন ভেনেজুয়েলার বিরোধী নেত্রী মারিয়া কোরিনা মাচাদো (Maria Corina Machado)। দেশে গণতন্ত্র পুনঃপ্রতিষ্ঠা ও স্বৈরাচারের বিরুদ্ধে নিরলস লড়াইয়ের জন্য তাঁকে এই মর্যাদাপূর্ণ পুরস্কারে ভূষিত করা হয়েছে।

এখন অনেকেই ভাবছেন যে, বিশ্বের সর্বোচ্চ সম্মানজনক এই পুরষ্কারের জন্য কত টাকা দেওয়া হবে? ভেনেজুয়েলার বিরোধী নেত্রীকে এবারের নোবেল শান্তি পুরস্কারের সঙ্গে দেওয়া হচ্ছে ১১ মিলিয়ন সুইডিশ ক্রোনা। ভারতীয় মুদ্রায় এর আনুমানিক মূল্য প্রায় ৯.৫ কোটি টাকা। এছাড়াও দেওয়া হয় এক বিশেষ পদক। একনজরে নোবেল পুরষ্কার সম্পর্কে আরও কিছু তথ্য দেখে নেওয়া যাক।

আরও পড়ুন: ট্রাম্পের আশায় জল! বিশ্বশান্তিতে পুরস্কার পেলেন ভেনেজুয়েলার নেত্রী

নোবেল পুরস্কারের ইতিহাস

১৮৯৫ সালের ২৭ নভেম্বর সুইডিশ রসায়নবিদ ও আবিষ্কারক আলফ্রেড নোবেল (Alfred Nobel) তাঁর উইলে উল্লেখ করেন, মৃত্যুর পর তাঁর প্রায় ৩১ মিলিয়ন ক্রোনার সম্পদ বিনিয়োগ করে তা থেকে প্রাপ্ত আয় প্রতি বছর মানবকল্যাণে অসাধারণ অবদান রাখা ব্যক্তিদের পুরস্কার হিসেবে দেওয়া হবে। ১৯০১ সাল থেকে শুরু হয় নোবেল দেওয়া, যা আজও বিশ্বের অন্যতম মর্যাদাপূর্ণ পুরষ্কার।

নোবেল পদকের ইতিহাস

পুরস্কারের অর্থের সঙ্গে প্রতিটি নোবেল বিজয়ীকে দেওয়া হয় একটি সোনার পদক ও একটি ডিপ্লোমা। নোবেল শান্তি পুরস্কারের পদকের নকশা তৈরি করেছিলেন নরওয়েজিয়ান ভাস্কর গুস্তাভ ভিগেলান্ড, এবং এটি খোদাই করেন সুইডিশ শিল্পী এরিক লিন্ডবার্গ। প্রথমবার এটি ব্যবহৃত হয় ১৯০২ সালে।

নোবেল পদকের খুঁটিনাটি

মূলত ২৩ ক্যারেট সোনা দিয়ে তৈরি হলেও ১৯৮০ সালের পর থেকে পদকটি তৈরি হচ্ছে ১৮ ক্যারেট সোনা দিয়ে, যার ওজন প্রায় ১৯৬ গ্রাম ও ব্যাস ৬.৬ সেন্টিমিটার। পদকের সামনের দিকে রয়েছে আলফ্রেড নোবেলের প্রতিকৃতি ও তাঁর জন্ম-মৃত্যু সাল। পিছনের দিকে দেখা যায় আলিঙ্গনরত পুরুষদের, যা ভ্রাতৃত্ব ও শান্তির প্রতীক।